**เมืองโบราณ**

เมืองโบราณ สมุทรปราการ อีกหนึ่งสถานที่ท่องเที่ยว อันทรงคุณค่า ซึ่งอยู่ไม่ไกลกรุงเทพฯ มีสิ่งที่น่าสนใจมากมาย บรรยากาศร่มรื่นและผ่อนคลาย เที่ยวกันได้ทั้งครอบครัว สามารถเที่ยวกันได้ง่าย ๆ ในวันหยุดสุดสัปดาห์

เมืองโบราณ สมุทรปราการ ตั้งอยู่ที่ 296/1 หมู่ 7 ถนนสุขุมวิท ตำบลบางปูใหม่ อำเภอเมืองสมุทรปราการ ก่อตั้งโดย คุณเล็ก วิริยะพันธุ์ เริ่มการก่อสร้างในปี พ.ศ. 2506 มีพื้นที่ทั้งหมดราว ๆ 800 ไร่ ซึ่งหากมองจากแผนที่จะเห็นว่าพื้นที่ทั้งหมดของเมืองโบราณมีรูปร่างคล้ายกับขวาน ซึ่งคล้ายกับแผนที่ประเทศไทยนั่นเอง

ภายในเมืองโบราณ สมุทรปราการ ได้มีการจำลองงานสถาปัตยกรรมอันสวยงามและทรงคุณค่าของไทยไว้มากมาย ซึ่งมีทั้งสถาปัตยกรรมที่รื้อถอนจากของจริงมาปลูกสร้าง จำลองจากขนาดจริงหรือเล็กกว่ามาสร้าง และใช้องค์ความรู้มาสร้างสรรค์ขึ้นใหม่

นักท่องเที่ยวจะได้ตื่นตาตื่นใจไปกับสถาปัตยกรรมที่สวยงามมากมาย ซึ่งมีมากกว่า 100 รูปแบบ และยังมีให้ชมครบทั้ง 4 ภาคจากทั่วไทย สิ่งที่น่าสนใจ เช่น พระที่นั่งสรรเพชญปราสาทจำลอง, ศาลาพระอรหันต์, เขาพระสุเมรุ, วิหารวัดภูมินทร์ น่าน, เรือนทับขวัญ, คุ้มขุนแผน, สวนรามเกียรติ์, วัดจองคำ ลำปาง, วิหารสุโขทัย, พระมหาธาตุเจดีย์ สุโขทัย,  พระธาติจอมกิตติ จังหวัดเชียงราย, ปราสาทหินพนมรุ้ง, ปราสาทหินพิมาย, ศาลาโถงวัดนิมิตร ตราด, เรือสำเภาไทย ฯลฯ เรียกได้ว่ามาเที่ยวที่เดียว ก็เหมือนได้เที่ยวไปทั่วประเทศไทยเลยทีเดียว

เมืองโบราณ สมุทรปราการ ได้มีการจัดสรรพื้นที่อย่างดี ปรับภูมิทัศน์โดยรอบให้สวยงาม รายล้อมไปด้วยสระน้ำและสวนสวยสีเขียวขจีสุดร่มรื่น มีถนนลาดยางอย่างดีให้นักท่องเที่ยวสามารถขับรถยนต์เที่ยวเองได้ หรือใครจะขี่จักรยานชิล ๆ เที่ยวชมที่นี่ก็ได้เช่นกัน ส่วนถ้าใครอยากได้ความรู้ไปด้วยก็จะมีรถรางของเมืองโบราณไว้บริการ หรือถ้าอยากส่วนตัวหน่อยก็มีรถกอล์ฟไว้ให้เช่ากันด้วย

สำหรับใครที่ติดตามละครเรื่องบุพเพสันนิวาส จะรู้เลยว่า "เมืองโบราณ" ถูกใช้เป็นหนึ่งในสถานที่ถ่ายทำสำคัญในละคร โดยใช้ใช้ตลาดน้ำของเมืองโบราณเป็นสถานที่ถ่ายทำ ฉากที่คุณพี่หมื่นพาแม่หญิงการะเกดมาชมตลาดในสมัยอยุธยานั่นเอง ใครอยากล่องเรือเที่ยวเหมือนแม่การะเกด ก็มาล่องเรือได้ที่โซนตลาดน้ำ จะมีบริการพานั่งเรือชมตลาดน้ำ ชมบ้านเรือนสองฟากฝั่งแม่น้ำ เหมือนกับในละครเลยครับ